AQShning Yel universiteti bitiruvchisi o‘z ta’lim dargohiga 250 million dollarni sovg‘a qildi

AQShdagi Yel universitetini 1954-yilda tamomlagan  Charlz Jonson o‘zi ta’lim olgan dargohiga 250 million dollar sovg‘a qildi, deb xabar berdi Associated Press.

Bu ta’lim dargohi tarixida shaxs tomonidan berilgan eng katta miqdordagi hadya bo‘ldi. Yel prezidenti Piter Selovey so‘zlariga ko‘ra, universitetga eng katta himmatni Charlz Jonson amalga oshirdi. U yaqingacha Franklin Resources Xalqaro kompaniyasi direktorlar kengashini boshqarib kelgan. Jonson tomonidan taqdim etilgan 250 million dollar sovg‘a ikkita yangi kollej qurilishini moliyalashtirishga xizmat qiladi, deydi Yel prezidenti.
Ayni vaqtda Yel universiteti tarkibida 12 ta kollej faoliyat ko‘rsatadi. Ularning eng so‘nggisi 1961-yil qurilgan. Yana yangi ikki kollej esa universitetga AQShning eng nufuzli universitetlari safiga qo‘shilishiga hamda talabalar qabulining 15 foizga oshishiga imkon beradi.
2013-yil mart oyida Forbes jurnali Charlz Jonsonning moddiy holatini 5,6 milliard dollarga baholagan. Jurnalning har yili tuzadigan ro‘yxatiga ko‘ra, Amerikaning eng boy 400 nafar kishilari ichida Jonson 74-o‘rinni egallagan.